ΓΡΑΠΤΗ ΕΡΩΤΗΣΗ E-3799/98

υποβολή: Ernesto Caccavale (UPE) προς την Επιτροπή

(22 Δεκεμβρίου 1998)

Θέμα: Καταγγελλόμενες παρανομίες στη χρησιμοποίηση των ευρωπαϊκών πόρων

Η Ευρωπαϊκή Επιτροπή επέτρεψε συγχρηματοδότηση του ΕΤΠΑ για ένα πρόγραμμα οικιστικής ανάπτυξης στην περιοχή της Pianura (Νάπολη) από τα κονδύλια που διατίθενται για τις διαρθρωτικές επενδύσεις στις ζώνες που εμπίπτουν στον στόχο 1 (περιφέρεια της Καμπανίας) για την περίοδο 1996-99.

Τις τελευταίες ημέρες, δημοσιεύματα του τύπου ανέφεραν συμφωνίες που συνήφθησαν μεταξύ του δήμου της Νάπολης, δικαιούχου της κοινοτικής επιδότησης, και της αρμόδιας υπηρεσίας του Υπουργείου Οικονομικών για την ενσωμάτωση των σχεδίων που υπέβαλε ένας ιδιωτικός φορέας, το ίδρυμα Idis του Bagnoli (Νάπολη), στα σχέδια της περιοχής της Pianura, ώστε να μπορέσει να χρησιμοποιηθεί ένα πρώτο τμήμα της κοινοτικής χρηματοδότησης για σχέδια που μπορούν ήδη να δρομολογηθούν και που έχουν παρουσιασθεί από το προαναφερθέν ίδρυμα, παραπέμποντας στις διαδοχικές επιχορηγήσεις για τη χρηματοδότηση των σχεδίων που σχετίζονται άμεσα με την περιοχή της Pianura.

Καλείται λοιπόν η Επιτροπή:

1. να κοινοποιήσει το συνολικό ποσό της εν λόγω χρηματοδότησης,

2. να εξακριβώσει τη νομιμότητα της μεταφοράς πόρων από το δήμο της Νάπολης και από το Υπουργείο Οικονομικών υπέρ του Ιδρύματος Idis,

3. να διευκρινίσει εάν μπορούν να διοχετεύονται προς άλλα σχέδια ευρωπαϊκοί πόροι που λαμβάνονται για ένα συγκεκριμένο πρόγραμμα (αυτό της περιοχής της Pianura), ακόμα και εάν δεν υφίσταται καμία σχέση με το πρόγραμμα αυτό, ούτε λογική, ούτε γεωγραφική, και δεν είχαν ποτέ συνδεθεί μεταξύ τους τα δύο προγράμματα,

4. να διευκρινίσει εάν μπορούν ευρωπαϊκοί πόροι που σκοπεύουν να έχουν και αντίκτυπο στην απασχόληση και στην κοινωνικοοικονομική ανάπτυξη μιας περιοχής που δοκιμάζεται ήδη από σοβαρά προβλήματα, να χρησιμοποιηθούν για έναν ιδιωτικό φορέα με κριτήρια που είναι στην απόλυτη διακριτική ευχέρεια τοπικών αρχών,

5. να εξακριβώσει τη σκοπιμότητα να διατεθούν οικονομικοί πόροι για την ολοκλήρωση κτιρίων όπως αυτά που καταλαμβάνει σήμερα το ίδρυμα Idis, τα οποία ήδη προορίζονται για κατεδάφιση επειδή έχουν κτισθεί σε παραλιακές περιοχές και δεν έχουν τις αναγκαίες άδειες, δεδομένου ότι ο ίδιος ο δήμος της Νάπολης έχει ήδη καθορίσει διαφορετικές χρήσεις για την εν λόγω περιοχή.

Απάντηση της κας Wulf-Mathies εξ ονόματος της Επιτροπής

(4 Φεβρουαρίου 1999)

Το επιχειρησιακό πρόγραμμα "Pianura - Napoli", το οποίο εγκρίθηκε από την Επιτροπή στις 18 Δεκεμβρίου 1997, προβλέπει το ποσό των 25 εκατ. ευρώ από το Ευρωπαϊκό Ταμείο Περιφερειακής ανάπτυξης για τα μέτρα που θα εφαρμοστούν στην ζώνη της Pianura.

Δεν μπορεί να πραγματοποιηθεί καμία τροποποίηση ως προς το σκοπό των πόρων αυτών χωρίς την επίσημη συμφωνία της Επιτροπής.

Είναι γεγονός, ότι καμία πρόταση εκ μέρους των ιταλικών αρχών όσον αφορά το έργο δικαιούχος του οποίου θα ήταν η "Fondazione IDIS" της Νάπολης δεν υποβλήθηκε μέχρι σήμερα στην Επιτροπή, η οποία δεν είναι σε θέση να διατυπώσει γνώμη επί των θεμάτων που τίθεται σχετικά με ένα τέτοιο έργο. Στην περίπτωση που υποβληθεί πρόταση από το κράτος μέλος, η Επιτροπή θα την αξιολογήσει στο πλαίσιο της εταιρικής σχέσης, κυρίως βάσει του άρθρου 14 του κανονισμού (ΕΟΚ) 4253/88(1) και του άρθρου 5 του κανονισμού (ΕΟΚ) 4254/88(2).

Η Επιτροπή, επομένως, δεν έχει λόγους να θεωρεί ότι μπορεί να υπάρχει υποψία παρατυπιών στη χρησιμοποίηση των κεφαλαίων του προγράμματος "Pianura-Napoli". Εντούτοις, στο πλαίσιο της Επιτροπής παρακολούθησης του προγράμματος, η Επιτροπή θα μεριμνήσει ώστε να τηρηθούν ορθά οι ισχύουσες διατάξεις.

(1) ΕΕ L 193 της 31.7.1993.

(2) ΕΕ L 193 της 31.7.1993.